ראש הממשלה תקף את הנשיא הטורקי, שכינה את ישראל "מדינת טרור שהורגת ילדים", ברקע החלטת טראמפ להכיר בירושלים בירת ישראל: "אדם שמפציץ כפרים כורדים בטורקיה ומשליך עיתונאטים לבתי הכלא לא יטיף לנו הטפות"
ראש הממשלה בנימין נתניהו תקף היום (ראשון) את נשיא טורקיה רג'פ טייפ ארדואן, ואמר כי הוא "מסייע לטרוריסטים". זאת, לאחר שהנשיא הטורקי כינה את ישראל "מדינת טרור", ברקע ההכרה של נשיא ארצות הברית דונלד טראמפ בירושלים בירת ישראל.
נתניהו אמר במהלך מסיבת עיתונאים עם נשיא צרפת עמנואל מקרון כי ארדואן הוא "אדם שמפציץ כפרים כורדים בטורקיה, משליך עיתונאים לבתי הכלא, ומסייע לטרוריסטים לתקוף אזרחים חפים מפשע. שיטיף במקום אחר".
את הדברים כאמור אמר נתניהו בתגובה להתבטאות מוקדמת יותר של ארדואן. "מדינת ישראל היא מדינת טרור שהורגת ילדים", אמר הנשיא הטורקי. בנוסף לכך קראה טורקיה ל"איחוד כל המוסלמים על מנת לעשות יותר מאשר רק לגנות את ארה"ב על עמדתה בנוגע לירושלים".
אתמול פורסם כי ארדואן יעבוד במשותף עם נשיא צרפת מקרון על מנת לשנות את עמדת ארצות הברית בנוגע לירושלים. בכנס באיסטנבול התייחס ארדואן לנושא פעם נוספת ואמר כי טורקיה "לא תסכים לעולם למהלך שרומס את זכויות המוסלמים והנוצרים בירושלים".
ביום רביעי, טרם הכרזת טראמפ, ארדואן אמר כי הכרה בירושלים תגביר את האלימות באזור: "רק ארגוני טרור ירוויחו מההכרה האמריקנית בירושלים כבירת ישראל". בנוסף, שלח נשיא טורקיה רמיזה מאשימה לטראמפ: "לאף אחד אין זכות לשחק בגורלם של מיליארדי בני אדם רק עבור הגשמת שאיפותיו האישיות".